छपरा: जिले के मशरक थाने की पुलिस उस वक्त दंग रह गई जब बुधवार को कुछ स्कूली बच्चे बस्ता टांग थाने पहुंच गए। इन बच्चों ने थानेदार से कहा कि इनके टीचर पढ़ाने के लिए स्कूल नहीं आते, लिहाजा उनपर ये केस करना चाहते हैं। पुलिस इस अजब शिकायत से हैरान परेशान रह गई। ये पूरा मामला मशरक प्रखंड क्षेत्र के प्रखंड शिक्षा पदाधिकारी के कार्यालय से कुछ ही दूर स्टेशन रोड पर मौजूद उत्क्रमित मध्य विद्यालय आश्रम का है। यहां शिक्षकों के उपस्थित नही रहने पर विद्यालय के छात्रों ने मशरक थाना पहुंच थानाध्यक्ष से शिक्षा दिलवाने के लिए न्याय की गुहार लगाई है। वही प्रखंड शिक्षा पदाधिकारी डॉ वीणा कुमारी ने बताया कि विद्यालय में 9 शिक्षक प्रतिनियुक्त हैं, बच्चों की शिकायत पर विद्यालय की जांच पड़ताल की गई तो ये बिल्कुल सही पाया गया। यहां कोई भी शिक्षक उपस्थित नहीं थे। अब शिक्षा विभाग ने टीचरों को शो कॉज कर दिया है।